《荆溪吴节母贞裕挽诗 其一》
明代·邹元标

结缡自昔期偕老，琴瑟欢娱百年好。讵知莫莫敚所天，称未亡人何太早。

欲将此身殉夜台，谁为宗祏荐蘋藻。矢节昌胙肩一心，冰雪棱棱日杲杲。

簧鼓可耐帷墙口，操刀刈发盟穹昊。季公有子犹之子，煦媮鼌夕躬文葆。

机声轧轧霜始凝，乌啼惨惨天未皓。百折不回百酸尝，儿能搦管长虹扫。

鹏搏九万程如只，节母顿破忧心捣。帝旌节义纶俞下，六珈锡来恩波浩。

女贞树自向冬荣，雨露栽培真宰造。真宰造福福无垠，世德绳绳怀远抱。

一门三叶式诒谷，始信善庆自有种，荣名不在玉为宝。

作者简介：（1551—1624）江西吉水人，字尔瞻，号南皋。万历五年进士。同年，以疏论张居正夺情，得罪，廷杖戍贵州都匀卫。居戍所六年，研治理学有成。居正死，召拜吏科给事中，以敢言称。历官南京吏部员外郎，以母丧归。家居讲学几三十年，名扬天下。天启初还朝，进刑部右侍郎，拜左都御史。虽首进和衷之说，不为危言激论，仍为魏忠贤所忌。以建首善书院讲学事，为魏党所攻，被迫辞归。卒谥忠介。有《愿学集》。